钦定古今图书集成/历象汇编/庶征典/第113卷 > 《蔡邕独断》 > 北魏
## 钦定古今图书集成/历象汇编/庶征典/第113卷 > 《蔡邕独断》 > 北魏

### 太祖皇始二年大疫

按《北史魏太祖本纪》，“皇始二年八月景寅朔，帝进军
九门，时大疫，人马牛死者十五六。”

### 太宗泰常八年大疫

按《北史魏太宗本纪》，“泰常八年春正月，司空奚斤既
平兖豫，还围武牢。闰月，武牢溃，士众大疫，死者十二
三。”

### 高宗和平元年疫

按：《北史魏高宗本纪》，和平元年“六月甲午，诏征西大
将军阳平王新成等讨吐谷浑什寅。九月，诸军济河，
追什寅，遇瘴气，多病疫，乃引还。”

### 显祖皇兴二年疫

按《魏书显祖本纪》不载。　按《灵征志》，“皇兴二年十月，
豫州疫，民死十四五万。”

### 高祖太和元年以疫后诏劝农

按《魏书高祖本纪》，“太和元年三月丙午，诏曰：‘朕政治
多阙，灾眚屡兴。去年生疫，死伤大半，耕垦之利，当有
亏损。今东作既兴，人须肄业，其敕在所督课田农，有
牛者加勤于常岁，无牛者倍庸于馀年。一夫制治田
四十亩，中男二十亩，无令人有馀力，地有遗利’。”

### 世宗永平三年大疫

按《魏书世宗本纪》：“永平三年夏四月，平阳郡之会昌、
襄陵二县大疫，自正月至此月，死者二千七百三十
人。”